**הדר גולדמן** (נולד ב-31 באוקטובר 1963 בבאר שבע) הוא מוזיקאי, פרסומאי לשעבר ואיש נדל"ן בהווה.

ביוגרפיה
--------

גולדמן נולד בבאר שבע להורים יוצאי פולין אסתר ומשה. בגיל 8 עברה משפחתו לתל אביב.

### קריירה מוזיקלית

גולדמן החל את דרכו כמוזיקאי ובצעירותו נחשב לילד פלא בתחום הנגינה בכינור. הוא ניגן בתזמורת הצעירה של הפילהרמונית הישראלית והשתתף בכיתת אמן של הכנר אייזק שטרן במרכז למוזיקה שבמשכנות שאננים בירושלים.

בצבא שירת כמוזיקאי מצטיין בתזמורת צה"ל, אך אחרי שנה החליט לעבור לשרת ביחידה 8200.

בשנת 1983 הצטרף ללהקת רוק אלטרנטיבי בשם "היחידה לטיפול נמרץ" (עם דורון אייל, רונה ורד, דויד גרוואי, ושלמה משיח).

אחר כך הקים יחד עם ג'ף שפירו את להקת "סיאם", שיצרה מוזיקה בסגנון הגל החדש, בין השאר הופיעו באותה שנה כלהקת חימום בהופעת להקת "סוזי והבנשיז" בקולנוע דן בתל אביב, ואחר כך הוזמנו לשמש כלהקת חימום גם בסיבוב הופעות של סוזי והבנשיז באירופה. חברי הלהקה סיגלו לעצמם מראה שונה וחדשני על הבמה: בתספורות, באיפור הכבד ובלבוש (גולדמן נהג להופיע בשמלה), דבר שהיה בזמנו פורץ דרך בתרבות המוזיקלית הישראלית. בשנת 1985 עבר גולדמן יחד עם שפירו להתגורר בלונדון שם המשיכו לכתוב ולהלחין, ואף הקליטו אלבום.

הלהקה התפרקה בשנת 1990, התאחדה 18 שנים מאוחר יותר ב-2008 למספר הופעות והוציאה לאור אלבום חדש. הלהקה התאחדה להופעה שוב ב-2011. ב-2015 התאחדה שוב כדי לחמם את להקת "סווייד" בתל אביב.

לאחר פירוק הלהקה חזר גולדמן לישראל והקים הרכב בשם "בארוק", שהוציא לאור אלבום אחד ב-1992.

במשך השנים הלחין גולדמן מוזיקה למספר מחזות וסרטים.

### קריירה כפרסומאי

גולדמן נכנס לענף הפרסום שעבד כתקציבאי בסוכנות הפרסום "Saatchi & Saatchi" בלונדון. כששב לישראל שימש כסופרוייזר ב"פרסום אריאלי" ובסוכנות "טמיר-כהן". אחר כך היה מנהל בכיר בסוכנות "ליכטנזון. ב-1999 חבר גולדמן לאילון זרמון וביחד הקימו את משרד הפרסום "זרמון גולדמן".

גולדמן היה שותף לבניית מותגים דוגמת "FOX" ו"וואלה". משרד "זרמון גולדמן" יזם מספר קמפיינים פרובוקטיביים שנפסלו לשידור והם זכו בתואר "הילדים הרעים של עולם הפרסום הישראלי", מאחר שהמתחרים טענו שהפרובוקציות היו מתוכננות במטרה לייצור הד תקשורתי. בין הקמפיינים שנפסלו היו סרטון פרסומות לחברת ההלבשה "FOX", בכיכובם של יעל בר זוהר והשחיין האולימפי איתן אורבך, שנפסלה בשל רמיזות לאלימות מינית. פרסומת לפורטל "וואלה!" שזכייניות ערוץ 2 "טלעד" ו"רשת" סירבו לשדר מאחר שעודדה את הצופים לנטוש את הטלוויזיה לטובת האינטרנט. וסרטון למשקה "אקסטרה מוד" שהשיקה חברת "טרה" שנפסל בשל פגיעה ברגשות הציבור, מאחר שנרמז שתנועות הגוף של בחורה בסרטון מעידות על כך שהיא מבצעת אקט מיני.

ב-2005 ניהל גולדמן את הקמפיין של סילבן שלום בבחירות לראשות מפלגת הליכוד

ב-2007 חתמה סוכנות הפרסום DDB העולמית על הסכם ייצוג עם משרד "זרמון גולדמן".

המשרד טיפל בתקציבים של חברות מובילות כגון AIG, דלתא, מרכזי ביג, סיטרואן, דומינו'ס פיצה ועוד. במהלך השנים זכה המשרד במספר פרסים, לרבות פרסי קקטוס הזהב ותחרות אפי. ב-2012 מכר גולדמן את החזקותיו במשרד לאילון זרמון ונטש את עולם הפרסום.

### קריירה כמשקיע נדל"ן

במקביל לענף הפרסום החל גולדמן להשקיע בנדל"ן. הוא רכש מבנים ישנים בתל אביב, שיפץ והשכיר או מכר אותם. בין השאר רכש בית משנת 1911 ברחוב ברנר בתל אביב, כמו גם את ביתו של איתמר בן-אב"י ברחוב לבונטין ופתח בו מסעדה.

בשנת 2009, בעקבות המשבר הכלכלי העולמי רכש אלפי דירות בארצות הברית להשקעה וחברת ניהול שפשטה את הרגל. גולדמן הציעה לבעל חברת הניהול להמשיך ולנהל אותה תמורת מניות. החברה התמקדה בשירות לדיירים וגדלה שוב במהירות. בנוסף הקים את חברת ההזנק "C² communities", שפיתחה פלטפורמה טכנולוגית לייעול שוק השכירות בארצות הברית.

ב-2012 רכש גולדמן את בניין הבנק הפדרלי ביוסטון, אשר נחשב לאחד הבניינים ההיסטוריים החשובים בטקסס.

במאי 2015 רכש את הבית בו התאבד איאן קרטיס, סולן להקת הפוסט-פאנק הבריטית ג'וי דיוויז'ן, בעיירה מקספילד שמדרום למנצ'סטר. הבית נמכר זמן קצר קודם במכירה פומבית וקבוצה של מעריצי הלהקה ניסתה לרכוש אותו ללא הצלחה. גולדמן סיפר שקנה את הבית במטרה להקים בו מוזיאון לזכרו, אולם המוזיאון מעולם לא הוקם והבית הושכר.

בסוף 2020 הקים את חברת "המאור הגדול מערכות סולאריות", העוסקת בהקמה ובתחזוקה של פאנלים סולאריים על גגות. באפריל 2021 היא רכשה חברת אנרגיה סולארית בארצות הברית תמורת 280 מיליון דולר.

### טלוויזיה

ב-2015 השתתף בתוכנית הדוקו-ריאליטי "גולסטאר". ב-2018 השתתף גולדמן בתוכנית "הכרישים" בקשת 12.

חיים אישיים
-----------

גולדמן נשוי ללאה ואב לשתיים. מתגורר בסביון.

בשנות ה-80 היה בזוגיות מתוקשרת עם מעצבת האופנה דורין פרנקפורט.

קישורים חיצוניים
----------------

* 

* אתר האינטרנט הרשמי של הדר גולדמן (באנגלית)

* הדר גולדמן, באתר MOOMA (בארכיון האינטרנט)
* איריס קול, הדר גולדמן על תוכניות ריאליטי מוזיקליות: "בעצם הרחבנו את הסטארט אפ שנקרא קריוקי", באתר רדיו ללא הפסקה 103fm,‏ 4 ביוני 2013
* חגית ברונסקי, ‏קבלו בריף: הדר גולדמן כבר לא בועט ולא מתנדנד על שנדלירים, באתר גלובס, 23 באוקטובר 2016
* הזדמנויות השקעה בנדל"ן כיום וממה צריך להיזהר | הדר גולדמן | השיעורים שלא למדתי בבצפר | #005, סרטון בערוץ "מיכאל מלמדוב", באתר יוטיוב (אורך: 01:52:12)

הערות שוליים
------------

1. ↑  המחתרת דואגת ל"שלום הציבור", מעריב, 28 במאי 1984
2. 1 2 3  אתר למנויים בלבד טלי חרותי-סובר, "אל תפחדו, זה בזבוז זמן", באתר TheMarker‏, 12 ביולי 2016
3. ↑  מופע נוסף ל"יחידה לטיפול נמרץ" במוזיאון תל"אביב, דבר, 25 בינואר 1983  
יוסי חרסונסקי, התבשיל של שולץ, מעריב, 31 בינואר 1983
4. ↑  "סיאם" יחממו את סוזי, חדשות, 22 בנובמבר 1984
5. ↑  עכבר העיר, להקת סיאם חוזרת, באתר הארץ, 4 במרץ 2008
6. ↑  שרון מולדבי, מופע - חבל עליהם - סיאם בקולנוע דן, תל אביב, חדשות, 31 ביולי 1986
7. ↑  בועז כהן, תקליטים חדשים - בין קפיצה לקפיצה - סיאם - הד ארצי, חדשות, 18 במאי 1989
8. ↑  שגיא בניטה, העיר, סיאם: כמו רדיוהד בימיה הראשונים, באתר הארץ, 1 בנובמבר 2008
9. ↑  אסף נבו, ‏"אני אחד הכנרים החשמליים הטובים בעולם", באתר ‏מאקו‏, 5 בדצמבר 2011
10. ↑  איתי שטרן, להקת "סיאם" מתאחדת כדי לחמם את "סווייד", באתר הארץ, 14 ביולי 2015
11. ↑  עמית שהם, בפונדק הקבוע של פיטר ואנדרו - בארוק / "בארוק"/ פונוקול, חדשות, 16 בדצמבר 1992
12. ↑  יואב בירנברג, אחרי גוויעתה הסופית של סיאם, תום ימי לונדון ואמסטרדם, הדר גולדמן מתמסד, חדשות, 27 ביולי 1992
13. ↑  ורד שרון-ריבלין, ‏הדר גולדמן נכנס כשותף למשרד זרמון, באתר גלובס, 3 במאי 1999
14. ↑  מיכל שדה, הערכות: תקציב הפרסום של IOL יעבור לזרמון גולדמן, באתר TheMarker‏, 13 בדצמבר 2000
15. ↑  מרב סריג, המשרד הכי נמוך בתל אביב, באתר הארץ, 31 ביולי 2002  
סמדר הירש, ‏זרמון גולדמן: המשרד הלוהט; סמדר הירש הסתובבה ב"ילד הרע" של הפרסום, באתר גלובס, 16 בינואר 2002
16. ↑  אביבה קרול, ‏הרשות השנייה החליטה לפסול לחלוטין את הפרסומת של Fox בשל רמיזות לאלימות מינית; משרד הפרסום זרמון גולדמן: נעתור לבג"ץ, באתר גלובס, 30 באוקטובר 2001  
חגית גל, קבינט הג'ינס, באתר TheMarker‏, 30 בספטמבר 2001  
רוגל אלפר, עונת הדיג החלה, באתר TheMarker‏, 5 באפריל 2002
17. ↑  ורד שרון-ריבלין, ‏טלעד ורשת סירבו לשדר את קמפיין "וואללה!", באתר גלובס, 18 בנובמבר 1999
18. ↑  שמואל דקלו, ‏זרמון-גולדמן עתר לבג"ץ, בעקבות הפסילה החוזרת של סרטון טרה, באתר גלובס, 18 ביולי 2002
19. ↑  איילה צורף, הפרסומאי הדר גולדמן ינהל את קמפיין הבחירות של סילבן שלום; הסיסמה: "רק סילבן יכול", באתר TheMarker‏, 23 בנובמבר 2005
20. ↑  איילה צורף, סוכנות הפרסום DDB העולמית חתמה על הסכם ייצוג עם משרד הפרסום זרמון גולדמן, באתר TheMarker‏, 30 בספטמבר 2007
21. ↑  ורד שרון ריבלין, ‏קמפיין "הביישנים" של גיתם זכה בתחרות אפי ל-2002, באתר גלובס, 30 ביוני 2002
22. ↑  ענת ביין-לובוביץ', ‏עכשיו זה סופי: משרד הפרסום זרמון-גולדמן מתפרק, באתר גלובס, 15 בפברואר 2012  
נתי טוקר, אחרי 13 שנים: אילון זרמון והדר גולדמן מפרקים את השותפות, באתר TheMarker‏, 15 בפברואר 2012
23. ↑  הדס מגן, ‏גולדמן: "משקיעים בנדל"ן כי אי-אפשר לסמוך על שוק ההון", באתר גלובס, 13 באוקטובר 2013
24. ↑  אתר למנויים בלבד ערן אזרן, "קניתי אלפי דירות בארה"ב לאחר המשבר": ה"כריש" הדר גולדמן רוצה להנפיק בנאסד"ק, באתר TheMarker‏, 26 ביוני 2018
25. ↑  אתר למנויים בלבד הדר חורש, "יש פה הזדמנות": להדר גולדמן יש נדל"ן במיליארד שקל - והוא לא מפחד מהקורונה, באתר TheMarker‏, 21 במרץ 2020
26. ↑  נתי יפת, ‏סטארט-אפ שהקים הדר גולדמן גייס 1.2 מיליון דולר, באתר גלובס, 22 בנובמבר 2017
27. ↑  איתי שטרן, הפרסומאי הדר גולדמן רכש את הבית שבו התאבד איאן קרטיס, באתר הארץ, 21 במאי 2015
28. ↑  עופר מתן, ‏מדוע רכש הדר גולדמן את בית ילדותו של איאן קרטיס?, באתר "Time Out ישראל", 27 במאי 2015
29. ↑  Milo Clay, Ian Curtis and what came of planned museum at Macclesfield house where he died, CheshireLive, ‏23 OCT 2021
30. ↑  אתר למנויים בלבד יוסף חרש, היזם הדר גולדמן רכש חברת אנרגיה סולארית בארה"ב ב-280 מיליון דולר, באתר TheMarker‏, 21 באפריל 2021
31. ↑  לי-אור אברבך, ‏"הפרסומאי הוא רק תוסף": הדר גולדמן לא מתגעגע לענף הפרסום, באתר גלובס, 18 בנובמבר 2015
32. ↑  אתר למנויים בלבד נתי טוקר, אחרי השקעה של 8 מיליון שקל בעונה שעברה - בתוכנית "הכרישים" מחפשים משקיעים, באתר TheMarker‏, 28 ביוני 2018
33. ↑  ליאורה הכהן, פרנקפורט הקטנה והמצליחה, חדשות, 20 ביולי 1987